
A 2019/20/1 félévben leadtunk az írásbeli beadványt, amit több hétnyi kutatómunka és közös írás előzte meg, de a végleges beadványainkkal mindannyian elégedettek voltunk. Február 21 és 23-a között következett a verseny szóbeli fordulója Göttingenben.

2020.02.21. péntek  
Megérkezésünk napja. Sikeresen elfoglaltuk a szálláshelyünket, ami nem messze helyezkedett el az egyetemtől, a verseny helyszínétől.  Szinte azonnal neki is álltunk a gyakorlásnak, hiszen nem tudtuk még, vajon alperesi, vagy felperesi pozícióban kezdünk- e másnap.  A gyakorlást követően részt vettünk az ünnepélyes megnyitó eseményen, melynek fő pontja a csapatok sorsolása volt. Bennünket szombat délelőttre, mint felperesek, vasárnap délutánra pedig, mint alperesek osztottak be.  A vacsora után otthon még éjszakába nyúló gyakorlás várt ránk. 

2020.02.22. szombat
A verseny első napja, felperesi oldal. Rendkívül jól felkészült ellenféllel, kiemelkedően jó bíróság előtt volt szerencsénk megmérettetni magunkat a kérelmezői oldalon. 
Szónokaink, Nagy János csapatkapitány, és magam voltam. A Bíróság természetesen nem hozott ítéletet, de összességében mindkét csapat dicséretben részesült.  A nap hátralevő részében meg egy vacsora, illetve újabb gyakorlás várt ránk. 

2020.02.23. vasárnap
A verseny utolsó napja, alperesi nap. A perbeszédet követően a Bíróság rengeteg kérdést tett fel, ami miatt szónokainknak, Szécsi Katának és Udvarhelyi Mártonnak némileg improvizálniuk kellett, hogy melyik részeket kell kihagyniuk a beszédből, hogy a legfontosabbat biztosan el tudják mondani. A Bíróság külön kiemelte a csapatunk közös, együttes fellépését, mint pozitívum, illetve sok hasznos tanáccsal láttak el bennünket a későbbiekre nézve is.   A versenyt követően részt vettünk a záróünnepségen, ahol sok más nemzetiségű joghallgatóval, versenytársakkal és felkészítőkkel oszthattuk meg tapasztalatainkat, észrevételeinket.  Sikerült többek között más remek felkészülési technikákat is megismernünk. 

2020.02.24. hétfő
Hazautazásunk napja. 
Hajnalban indulunk, hogy mielőbb hazatérhessünk, és itthon várhassuk a konkrét eredményeket, illetve nyugodt körülmények között értékelhessük ki a tapasztalatainkat. 

Tapasztalataim
Rendkívül hasznosnak gondolom, hogy részt vettem ezen a versenyen, mind szakmai, mind pedig emberi szempontból sokat tanulhattam ezalatt a pár hónap alatt. Mélyebben megismerkedhettem az EJEB előtt használt érvelési struktúrával és technikával, és örömmel tapasztaltam, hogy kedvet kaptam a továbbiakban is részt venni perbeszédversenyeken. Örülök, hogy csapatunk az egyetemet képviselhette, és remélem, hogy a jövőre rendezett versenyen is meg tudjuk mérettetni magunkat.

